To tyveknægte blev omkring klokken 13 tirsdag anholdt efter nogen dramatik. Politiet havde fået en anmeldelse om et indbrud i Hals, hvor vidner havde set de to mænd i en bil med stjålne nummerplader. En patrulje spottede bilen, og forsøgte at få de to mænd til at stoppe. Men det ville de ikke. I stedet forsøgte de at stikke af, men en politibil blokerede Strandvejen mellem Hals og Hou, så de to mænd blev tvunget af vejen. Mændenes bil endte i en stor snedynge, og der sluttede flugten. Mændene blev anholdt og sigtes for indbrud, da de havde nogle mistænkelige varer i bilen. De to mænd forventes at blive stillet for et grundlovsforhør i morgen, fortæller vagtchef ved Nordjyllands Politi, Poul Badsberg. Han ønsker hverken at fortælle nærmere om tyvekosterne i bilen eller alderen på de to mænd.
To formodede tyveknægte forsøgte her til eftermiddag at flygte fra politiet - men endte i sneen.